DECIZIA COMISIEI
din 18 octombrie 2007
privind aprobarea planului de eradicare a pestei porcine clasice la porcii sălbatici în anumite zone ale Ungariei
[notificată cu numărul C(2007) 5053]
(Numai textul în limba maghiară este autentic)
(2007/683/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2001/89/CE a Consiliului din 23 octombrie 2001 privind măsurile comunitare pentru controlul pestei porcine clasice (1), în special articolul 16 alineatul (1) al doilea paragraf,
întrucât:
(1)
Directiva 2001/89/CE introduce măsuri comunitare minime pentru controlul pestei porcine clasice.
(2)
Pesta porcină clasică a fost confirmată în rândul porcilor sălbatici din Ungaria în luna ianuarie 2007.
(3)
Având în vedere situația epidemiologică, la 24 aprilie 2007 Ungaria a prezentat Comisiei un plan pentru eradicarea pestei porcine clasice la porcii sălbatici în zona respectivă a Ungariei, în conformitate cu Directiva 2001/89/CE.
(4)
Comisia a solicitat efectuarea unei modificări a planului respectiv. În consecință, Ungaria a prezentat un plan modificat la data de 11 iulie 2007. Planul modificat este în conformitate cu dispozițiile Directivei 2001/89/CE și, în consecință, trebuie aprobat.
(5)
Din motive de transparență, este necesară prevederea în prezenta decizie a zonei geografice din Ungaria în care urmează să fie pus în aplicare planul de eradicare.
(6)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Se aprobă planul prezentat de Ungaria la data de 11 iulie 2007 pentru eradicarea pestei porcine clasice la porcii sălbatici din zonele menționate în anexă.
Articolul 2
Ungaria pune în aplicare actele cu putere de lege și actele administrative necesare pentru punerea în aplicare a planului menționat la articolul 1.
Articolul 3
Prezenta decizie se adresează Republicii Ungaria.
Adoptată la Bruxelles, 18 octombrie 2007.